b'\n_START_ARTICLE_\nSorin Lerescu\n_START_SECTION_\nBiografie\n_START_PARAGRAPH_\nSorin Lerescu a studiat compozi\xc8\x9bia la Universitatea Na\xc8\x9bional\xc4\x83 de Muzic\xc4\x83 Bucure\xc8\x99ti cu Tiberiu Olah \xc8\x99i Anatol Vieru. Studii post-universitare cu Ton de Leeuw, Brian Ferneyhough \xc8\x99i Morton Feldman. _NEWLINE_\xc3\x8en 1982 a fondat Grupul de Muzic\xc4\x83 Nou\xc4\x83 TRAIECT, un ansamblu cameral cuprinz\xc3\xa2nd 7 instrumente (flaut, clarinet, vioar\xc4\x83, violoncel, trombon, percu\xc8\x9bie \xc8\x99i pian) la pupitrul c\xc4\x83ruia se afl\xc4\x83 \xc8\x99i \xc3\xaen prezent, prezent\xc3\xa2nd publicului din Rom\xc3\xa2nia \xc8\x99i din str\xc4\x83in\xc4\x83tate un mare num\xc4\x83r de opus-uri contemporane \xc8\x99i acoperind un spectru larg de stiluri \xc8\x99i tendin\xc8\x9be estetice, proprii muzicii noi. _NEWLINE_Fondator (\xc3\xaen 1997) \xc8\x99i director artistic al Festivalului Interna\xc8\x9bional \xc3\x8ent\xc3\xa2lnirile Muzicii Noi de la Br\xc4\x83ila, pre\xc8\x99edinte al Sec\xc8\x9biunii Na\xc8\x9bionale Rom\xc3\xa2ne a Societ\xc4\x83\xc8\x9bii Interna\xc8\x9bionale de Muzic\xc4\x83 Contemporan\xc4\x83 (SNR-SIMC) (2003-2013), director artistic al Festivalului S\xc4\x83pt\xc4\x83m\xc3\xa2na International\xc4\x83 a Muzicii Noi, Bucure\xc8\x99ti, edi\xc8\x9bia a 14-a (2004), co-director artistic al edi\xc8\x9biei a 19-a (2009) \xc8\x99i al edi\xc8\x9biilor 2005-2012 ale Festivalului Interna\xc8\x9bional \xe2\x80\x9eMERIDIAN, Zilele SNR-SIMC\xe2\x80\x9c, Bucure\xc8\x99ti. Este membru UCMR (Uniunea Compozitorilor \xc8\x99i Muzicologilor din Rom\xc3\xa2nia) \xc8\x99i membru SACEM (Societatea Autorilor, Compozitorilor \xc8\x99i Editorilor de Muzic\xc4\x83 - Paris)._NEWLINE_A participat la festivaluri importante de muzic\xc4\x83 contemporan\xc4\x83: Trondheim, Darmstadt, Tallinn, Roma, Paris, Var\xc8\x99ovia, Chi\xc8\x99in\xc4\x83u, Belgrad, Cluj-Napoca, Gent, Bucure\xc8\x99ti, Br\xc4\x83ila, Budapesta, Timisoara, Odesa, Reggio Emilia, Minsk, Tirana, Plovdiv, Sofia, Curitiba, Minneapolis, ISCM World (New) Music Days: Rom\xc3\xa2nia / Republica Moldova 1999, Slovenia 2003, Elve\xc8\x9bia 2004, Croa\xc8\x9bia 2005, Stuttgart 2006, Hong Kong 2007, Lituania 2008, Suedia 2009, Australia 2010, Croa\xc8\x9bia 2011, Belgia 2012. _NEWLINE_A sus\xc8\x9binut seminarii \xc8\x99i cursuri de compozi\xc8\x9bie \xc3\xaen str\xc4\x83in\xc4\x83tate \xc8\x99i \xc3\xaen \xc8\x9bar\xc4\x83, fiind invitat al unor prestigioase institu\xc8\x9bii cu profil muzical. \xc3\x8en octombrie 2001, Sorin Lerescu a fost invitat s\xc4\x83 sus\xc8\x9bin\xc4\x83 un seminar de compozi\xc8\x9bie la Istituto Musicale \xe2\x80\x9eAchille Peri\xe2\x80\x9d din Reggio Emilia (Italia). \xc3\x8en noiembrie 2003 a f\xc4\x83cut parte din Juriul interna\xc8\x9bional de compozi\xc8\x9bie al Premiului \xe2\x80\x9eValentino Bucchi\xe2\x80\x9d din Roma, unde a sus\xc8\x9binut \xc8\x99i un master class de compozi\xc8\x9bie. Membru \xc3\xaen Juriul interna\xc8\x9bional de compozi\xc8\x9bie al ISCM-CASH Young Composer Award 2006 la Festivalul ISCM World New Music Days 2006, Stuttgart. \xc3\x8en 2008 a sus\xc8\x9binut un curs de compozi\xc8\x9bie la Facultatea de Muzic\xc4\x83 a Universit\xc4\x83\xc8\x9bii de Vest din Timi\xc8\x99oara. Pre\xc8\x99edinte al Juriului interna\xc8\x9bional de compozi\xc8\x9bie de la Plovdiv (2008). Membru \xc3\xaen jurii interna\xc8\x9bionale de compozi\xc8\x9bie la Sofia (Bulgaria) (\xc3\xaen 2010 \xc8\x99i 2013) \xc8\x99i la Curitiba (Brazilia) (\xc3\xaen 2011)._NEWLINE_\xc3\x8en 2014 Sorin Lerescu a fost invitat \xc3\xaen Statele Unite, la Minneapolis, Statul Minnesota, unde a sus\xc8\x9binut conferin\xc8\x9be despre muzica sa \xc8\x99i despre muzica rom\xc3\xa2neasc\xc4\x83 contemporan\xc4\x83 la Anderson Music Building of Augsburg College, la University of Minnesota \xe2\x80\x93 Institute for Global Studies \xc8\x99i la University of Minnesota \xe2\x80\x93 School of Music, la clasa de compozi\xc8\x9bie a lui James Dillon._NEWLINE_De\xc8\x9bin\xc4\x83tor al Premiului Uniunii Compozitorilor \xc8\x99i Muzicologilor pentru muzic\xc4\x83 de camer\xc4\x83 pe anul 2003 \xc8\x99i al Premiului \xe2\x80\x9eGeorge Enescu\xe2\x80\x9d al Academiei Rom\xc3\xa2ne pentru crea\xc8\x9bie muzical\xc4\x83 pe anul 2003. Distins cu Meritul Cultural \xc3\xaen 2004. _NEWLINE_Este doctor \xc3\xaen muzicologie al Academiei de Muzic\xc4\x83 \xe2\x80\x9eGh. Dima\xe2\x80\x9d din Cluj-Napoca (1999).\n_START_SECTION_\nTr\xc4\x83s\xc4\x83turi generale\n_START_PARAGRAPH_\nPerspectiva estetic\xc4\x83 \xc3\xaen care se \xc3\xaencadreaz\xc4\x83 multe dintre lucr\xc4\x83rile compozitorului Sorin Lerescu porne\xc8\x99te de la ideea de contrast, de evolu\xc8\x9bie antinomic\xc4\x83 a mai multor elemente de construc\xc8\x9bie muzical\xc4\x83. Dihotomiile de tipul: consonan\xc8\x9b\xc4\x83-disonan\xc8\x9b\xc4\x83, unu-multipli, continuitate-discontinuitate se reg\xc4\x83sesc \xc3\xaen opus-urile sale \xc3\xaen diferite clase de compozi\xc8\x9bii cum sunt: Solo-Multipli, Phonologos, Proportions, Actio, Modalis, dar \xc8\x99i \xc3\xaen lucr\xc4\x83rile simfonice._NEWLINE_Ideea de improviza\xc8\x9bie \xc8\x99i ethos-ul modal sunt, de asemenea, prezente \xc3\xaen muzica lui Sorin Lerescu,  propensiunea pentru un limbaj muzical impregnat de conota\xc8\x9bii semantice \xc8\x99i filosofice de esen\xc8\x9b\xc4\x83._NEWLINE_Se poate observa \xc8\x99i o anumit\xc4\x83 tipologie a gestului componistic, \xc3\xaen care utilizarea diferitelor mecanisme de dezvoltare sonor\xc4\x83  se concretizeaz\xc4\x83 \xc3\xaen planul macroformei fie prin structur\xc4\x83ri \xc8\x99i destructur\xc4\x83ri ale traiectelor muzicale ori prin acumul\xc4\x83ri de tipul texturilor, fie prin juxtapunerea sau superpozi\xc8\x9bia diferitelor module sonore.'